钦定古今图书集成/明伦汇编/官常典/第552卷 > 张茂度
## 钦定古今图书集成/明伦汇编/官常典/第552卷 > 张茂度

按《宋书》本传，“茂度，吴郡吴人，张良后也。名与高帝讳
同，故称字。良。七世孙，为长沙太守，始迁于吴。高祖嘉。
曾祖澄，晋光禄大夫。祖彭。祖广州刺史。父敞，侍中、尚
书、吴国内史。茂度，郡上计吏、主簿、功曹，州命从事史，
并不就。琅邪王卫军参军，员外散骑侍郎，尚书度支
郎。父忧不拜。服阕，为何无忌镇南参军，顷之，出补晋”
安太守。卢循为寇，覆没江州，茂度及建安太守孙虬
之并受其符书，供其调役。循走，俱坐免官。复以为始
兴相。郡经贼寇，廨宇焚烧，民物凋散，百不存一。茂度
刱立城寺，吊死抚伤，收集离散民户，渐复在郡。一周。
征为太尉参军，寻转主簿，扬州治中从事史。高祖西
伐刘毅，茂度居守，留州事悉委之。军还，迁中书侍郎。
出为司马休之平西司马、河南太守。高祖将讨休之，
茂度闻知，乘轻船逃下，逢高祖于中路，以为录事参
军，太守如故。江陵平，骠骑将军道怜为荆州，茂度仍
为咨议参军，太守如故。还为扬州别驾从事史。高祖
北伐关、洛，复任留州事，出为使持节、督广交三州诸
军事、建武将军、平越中郎将、广州刺史，绥静百越，岭
外安之。以疾求还，复为道怜司马。丁继母忧，服阕，除
廷尉，转尚书吏部郎。太祖元嘉元年，出为使持节、督
益、宁二州、梁州之巴西、梓潼、宕渠、南汉中、秦州之怀
宁、安固六郡诸军事、冠军将军、益州刺史。三年，太祖
讨荆州刺史谢晦，诏益州遣军袭江陵。晦已平而军
始至白帝。茂度与晦素善，议者疑其出军迟留。时茂
度弟劭为湘州刺史，起兵应大驾，上以劭诚节，故不
加罪。被代还京师。七年，起为廷尉，加奉车都尉，领本
州中正。入为五兵尚书，徙太常。以脚疾出为义兴太
守，加秩中二千石。上从容谓茂度曰：“勿复以西蜀介
怀。”对曰：“臣若不遭陛下之明，墓木拱矣。”顷之，解职还
家，征为都官尚书，加散骑常侍，固辞。以疾就拜光禄
大夫，加金章紫绶。茂度内足于财，自绝人事，经始本
县之华山，以为居止，优游野泽，如此者七年。十八年除会稽太守。素有吏能，在郡县职事甚理。明年卒官，
时年六十七，谥曰恭子。